Kellokosken sairaalan ylilääkärinä 1990-luvulla toiminut Ilkka Taipale haluaisi pitää psykiatrisen sairaalan Tuusulassa Kellokoskella. Taipaleen mielestä liikuntamahdollisuudet sekä potilaiden työmahdollisuudet ovat aivan eri luokkaa Kellokoskella kuin vaikka Meilahdessa ja muualla Helsingin keskustassa.

– Yksi Kellokosken lakkautusperuste on, että mielisairaaloiden pitäisi tulevaisuudessa olla muiden sairaaloiden yhteydessä, eli Meilahdessa – mikä on järjetön ajatus.

– Tavallisessa sairaalassa (kuten Meilahdessa) potilaita pidetään sairaalassa kolme päivää ja sitten heidät heitetään ulos. Meidän alallamme potilaat ovat hoidossa usein viikkoja, oikeuspsykiatriapotilaat kymmenenkin vuotta. Silloin on kyse potilaiden koko elämästä: viikonlopuista, päivätoiminnasta, Lapin-matkoista ja harrastuksista. Ihmiset tulevat hulluiksi, jos ympäristössä ei ole mitään tekemistä, Taipale perustelee.

Kellokoski suljetaan 2019?

Helsingin ja Uudenmaan sairaanhoitopiirin HUSin johtoryhmä on esittänyt psykiatrisen hoidon lopettamista Kellokoskella vuoteen 2019 mennessä. Päätöstä asiassa odotetaan syyskuun aikana. HUSin toimitusjohtaja Aki Lindén kommentoi aiemmin Yle Uutisille, että tarve vuodeosastopaikoille pienenee noin kymmenen prosenttia vuodessa, koska avohoitoon on satsattu.

Kellokosken sairaalan entisen ylilääkärin Ilkka Taipaleen mukaan päätös Kellokosken lopettamisesta ei ole yksistään HUSin sisäinen asia.

– Päätöksentekoon kuuluvat Keski-Uudenmaan kunnat ja Helsingin kaupunki. Tämä on ennen kaikkea poliittinen kysymys, Taipale sanoo.

– Nytkin Helsingin vihreät, perussuomalaiset ja vasemmisto kykenevät päättämään, että Aurora ja Hesperia suljetaan ja Lapinlahti pelastetaan, Taipale lisää.

Ilkka Taipale uskoo, että Helsingin keskustassa sijaitseva Lapinlahden sairaalakin voidaan vielä pelastaa psykiatrian potilaiden käyttöön, jos vain poliittista tahtoa asiaan löytyy. Yle

Uudet psykiatrian osastot usein epäonnistuneet

Entinen ylilääkäri, SDP:n kansanedustajanakin toiminut, Ilkka Taipale ymmärtää, että jostain HUSin pitää säästää, koska potilaita on tulevaisuudessa vähemmän.

– Meillä on kolme mielisairaala-aluetta: Aurora, Hesperia ja Kellokoski. Mielestäni on ihan selvä, että Aurorasta pitää luopua. Auroran lähellerakennetaan suuria uusia asuinalueita, kuten Keski-Pasilaa. Auroran sairaala-alueella on näin ollen suurin käyttö asunnoiksi. Hesperiakin voidaan rakentaa vaikka vanhusten huoltoon tai vastaavaan. Mutta Kellokoski tulee säilyttää, Taipale kiteyttää.

Auroran sairaala-alueella on paljon rakennuksia. Psykiatrisen osaston lisäksi alueella hoidetaan muun muassa infektiosairauksia. Yle

– Kaikki psykiatrian osastot, jotka on rakennettu tavallisten sairaaloiden sisälle, ovat epäonnistuneet. Esimerkiksi Tampereen keskussairaalan ja Vantaan Peijaksen psykiatrian osastot ovat täysin epäonnistuneita. Myös ulkomailla kaikki ovat epäonnistuneet, Taipale summaa.

– Ei tarvise olla tutkimusta siiitä, miten kaikki 80 potilasta viihtyvät esimerkiksi Peijaksen kahdella pitkällä käytävällä, jossa ovet ovat aina lukossa. Verrattuna, että on hieno kartanomainen ympäristö ja taidetta – kuten Kellokoskella, Taipale sanoo.

Kellokoskelaiset, lähikuntien asukkaat sekä Kellokosken sairaalan potilaat ja henkilökunta ajavat Pelastetaan Kellokosken sairaala! -kampanjalla sairaalan säilyttämistä. Tänään sunnuntaina Kellokosken sairaalan Prinsessa-puistossa järjestetään Picnic-konsertti sairaalan säilyttämisen puolesta.